पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना गाइडलाइन का उल्लंघन कर ऑक्सीजन सिलेण्डर रिफिल कराने वाले उद्योगों पर प्रतिबंध लगाने के लिए कलेक्टर भीम सिंह ने निर्देश जारी किया है। गौरतलब है कि कई दिनों से ऑक्सीजन गैस सिलेंडर रिफिल करने वाली एजेंसियों द्वारा कुछ उद्योगों द्वारा दबाव डालकर सिलेंडर रिफिलिंग कराने की बात सामने आ रही थी।
जिस पर कलेक्टर भीम सिंह ने सभी एसडीएम को अपने-अपने क्षेत्रों के उद्योगों की जांच करने और सिलेंडर उपयोग पर पूर्ण प्रतिबंध लगाने के निर्देश दिए। उन्होंने कहा कि शासन के निर्देश अनुसार अभी ऑक्सीजन का मेडिकल पर्पज में ही उपयोग किया जाना है। इसका उल्लंघन करने वालों पर कड़ी कार्रवाई की जाएगी।
समय पर मिले जांच रिपोर्ट- बैठक में कोरोना जांच रिपोर्ट मिलने में देर होने संबंधी शिकायतों पर चर्चा की गई। इस दौरान उन्होंने तय समय पर जांच रिपोर्ट देने और उसके बाद गंभीर मरीजों को अस्पताल और सामान्य मरीजों को होम आइसोलेशन में रखने संबंधित कार्रवाई करने के निर्देश सीएमएचओ डॉ. एसएन केशरी को दिए। इसके अलावा होम आइसोलेटेड मरीजों की डाक्टरों द्वारा डेली अपडेट लेने और जरूरत पडऩे पर उन्हें तत्काल अस्पताल में भर्ती करने निर्देशित किया गया।
चेक पोस्ट आने वाले लोगों की गंभीरता से करें जांच
कलेक्टर ने मंगलवार को साप्ताहिक समय-सीमा की बैठक ली। इस दौरान उन्होंने मेडिकल कालेज व केआईटी कालेज में ऑक्सीजनेटेड व आईसीयू बेड की स्थिति की जानकारी ली। इस पर कलेक्टर ने दोनों ही जगह बेड की संख्या बढ़ाने के निर्देश दिए। कलेक्टर भीम सिंह ने अंतरराज्जीय सीमा जैसे रेंगालपाली, एनटीपीसी लारा, महापल्ली, एकताल, बरमकेला व अन्य ब्लाक के चेक पोस्ट पर गंभीरता से आने वाले लोगों की जांच करने के निर्देश दिए।
बिना लक्षण वाले 7 दिन के लिए होंगे क्वारेंटाइन
बैठक के दौरान 72 घंटे के भीतर का निगेटिव रिपोर्ट रखने वाले व्यक्तियों को जाने देने तथा बिना रिपोर्ट लक्षण वाले व्यक्तियों की जांच करने व रिपोर्ट के आधार पर आवश्यकतानुसार उन्हें क्वारंटाइन सेंटर भेजने और अस्पताल में एडमिट कराने के निर्देश दिए। वहीं बिना लक्षण वालों को 07 दिन के लिए क्वारंटाइन करने के निर्देश दिये। कलेक्टर ने कहा कि दूसरे प्रदेश से रेल से आने वालों की जांच और क्वारंटाइन सेंटर भेजने का कार्य गाइड लाइन अनुसार किया जाये। कलेक्टर श्री सिंह ने बाइपेप मशीन, वेंटिलेटर खरीददारी के लिए सतत् संपर्क करने के लिए सहायक कलेक्टर रोमा श्रीवास्तव को निर्देशित किया। मशीन की सप्लाई होने पर खरसिया, सारंगढ़, धरमजयगढ़ में जरूरत के हिसाब से ऑक्सीजन सिलेंडर के साथ अन्य मशीन उपलब्ध कराने के निर्देश सीएमएचओ डॉ.एस.एन.केशरी को दिए।
मरीजों को नहीं मिल रहा आयुष्मान कार्ड का लाभ
समय-सीमा की बैठक में जिला पंचायत सीईओ ने बताया कि वर्तमान में निजी अस्पतालों में भर्ती मरीजों को आयुष्मान कार्ड का लाभ नहीं के बराबर दिया जा रहा है। उन्होंने कहा कि पिछले कुछ दिनों के आकड़ों के अनुसार एक-दो कोरोना के भर्ती मरीजों को आयुष्मान कार्ड का लाभ मिल पाया है। इस पर कलेक्टर ने सीएमएचओ डॉ.केशरी को टीम बनाने और सभी निजी अस्पतालों में इसकी मॉनिटरिंग कर हर रोज रिपोर्ट देने के निर्देश दिए। हितग्राहियों को आयुष्मान कार्ड का लाभ नहीं देने वाले अस्पतालों में सख्त कार्रवाई करने की बात कलेक्टर ने कही।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn